62015CJ0600
EUROOPA KOHTU OTSUS (kümnes koda)
8. detsember 2016 (
*1
)
„Eelotsusetaotlus — Määrus (EMÜ) nr 2658/87 — Tolliliit ja ühine tollitariifistik — Tariifne klassifitseerimine — Kombineeritud nomenklatuur — Rubriigid 8539, 8541, 8543, 8548 ja 9405 — Valgusdioodlambid (LED)”
Kohtuasjas C‑600/15,
mille ese on ELTL artikli 267 alusel Hoge Raad der Nederlandeni (Madalmaade kõrgeim kohus, Madalmaad) 6. novembri 2015. aasta otsusega esitatud eelotsusetaotlus, mis saabus Euroopa Kohtusse 16. novembril 2015, menetluses
Staatssecretaris van Financiën
versus
Lemnis Lighting BV,
EUROOPA KOHUS (kümnes koda),
koosseisus: A. Borg Barthet (ettekandja) kümnenda koja presidendi ülesannetes, kohtunikud E. Levits ja F. Biltgen,
kohtujurist: Y. Bot,
kohtusekretär: A. Calot Escobar,
arvestades kirjalikku menetlust,
arvestades seisukohti, mille esitasid:
—
Lemnis Lighting BV, esindajad: belastingsadviseur E. Mennes ja belastingsadviseur B. Kalshoven,
—
Madalmaade valitsus, esindajad: M. K. Bulterman ja B. Koopman,
—
Ungari valitsus, esindajad: M. Fehér, G. Koós ja A. Pálfy,
—
Euroopa Komisjon, esindajad: A. Caeiros ja P. Vanden Heede,
arvestades pärast kohtujuristi ärakuulamist tehtud otsust lahendada kohtuasi ilma kohtujuristi ettepanekuta,
on teinud järgmise
otsuse
1
Eelotsusetaotlus käsitleb küsimust, kuidas tuleb tõlgendada nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT 1987, L 256, lk 1; ELT eriväljaanne 02/02, lk 382) I lisas (muudetud komisjoni 20. septembri 2007. aasta määrusega (EÜ) nr 1214/2007 (ELT 2007, L 286, lk 1)) sisalduva kombineeritud nomenklatuuri (edaspidi „KN“) tariifirubriike 8539, 8541, 8543, 8548 ja 9405.
2
Taotlus on esitatud Staatssecretaris van Financiëni (rahanduse riigisekretär, Madalmaad, edaspidi „toll“) ja äriühingu Lemnis Lighting BV (edaspidi „Lemnis Lighting“) vahelises kohtuvaidluses valgusdioodlampide (edaspidi „LED‑lambid“) tariifse klassifitseerimise üle.
Õiguslik raamistik
Harmoneeritud süsteemi konventsioon
3
Tollikoostöö Nõukogu (nüüd Maailma Tolliorganisatsioon [World Customs Organization], edaspidi „WCO“) asutati Brüsselis 15. detsembril 1950 allkirjastatud rahvusvahelise konventsiooniga nimetatud nõukogu asutamise kohta. Kaupade kirjeldamise ja kodeerimise harmoneeritud süsteemi (edaspidi „HS“) töötas välja WCO ja see kehtestati 14. juunil 1983 Brüsselis sõlmitud rahvusvahelise kaupade kirjeldamise ja kodeerimise harmoneeritud süsteemi konventsiooniga (edaspidi „HSi konventsioon“), mis kiideti koos selle 24. juuni 1986. aasta muutmisprotokolliga Euroopa Majandusühenduse nimel heaks nõukogu 7. aprilli 1987. aasta otsusega 87/369/EMÜ (EÜT 1987, L 198, lk 1; ELT eriväljaanne 02/02, lk 288).
4
HSi konventsiooni artikli 3 lõike 1 kohaselt kohustub iga konventsiooniosaline tagama, et tema tollitariifi- ja statistikanomenklatuurid on HSiga kooskõlas ja kasutama kõiki HSi rubriike ja alamrubriike ilma täienduste või muudatusteta ning neile vastavate arvkoodidega ja järgima selle süsteemi numeratsiooni. Iga konventsiooniosaline kohustub kasutama HSi üldisi tõlgendamisreegleid ning märkusi jaotiste, gruppide ja alamrubriikide kohta ning hoiduma muutmast jaotiste, gruppide ja alamrubriikide ulatust.
5
WCO kiidab HSi konventsiooni artiklis 8 sätestatud tingimustel heaks HSi komitee poolt vastu võetud selgitavad märkused ja klassifitseerimise arvamused.
6
HSi selgitavad märkused rubriigi 8541 kohta on sõnastatud järgmiselt:
„A) Dioodid, transistorid ja sarnased pooljuhtseadised;
[…]
Nende hulka kuuluvad:
I.–
Dioodid on kahe elektroodiga seadmed ühe p‑n üleminekukihiga. Nad võimaldavad voolu ühes suunas (otsesuunas), kuid teises suunas (vastusuunas) on neil väga suur takistus. Neid kasutatakse detektoritena, alalditena, lülititena, jne.
Nende põhitüübid on signaaldioodid, võimsusdioodid voolu alaldamiseks, pingeregulaatordioodid, konstantse pinge dioodid.
II.
Transistorid [...]
III.
Sarnased pooljuhtseadised [...]
Ülalnimetatud seadised kuuluvad siia rubriiki sõltumata sellest, kas nad on kokku monteeritud, st koos nende kontaktide või juhtmetega, või pakituna (komplekteerituna), monteerimata (elementidena) või isegi lõikamata ketastena (plaadid).
[...]
B) Fototundlikud pooljuhtseadised
[...]
C) Valgusdioodid
Valgustkiirgavad dioodid või elektroluminestsentsdioodid (põhinevad muuseas ka galliumarseniidil või galliumfosfiidil) on seadised mis muundavad elektrienergia nähtavaks, infrapunaseks või ultravioletseks valguseks. Neid kasutatakse juhtimissüsteemides andmete esitamiseks või ülekandmiseks.
[...]“
7
HSi selgitavates märkustes rubriigi 8543 kohta on kirjas:
„Siia rubriiki kuuluvad kõik elektriseadmed ja aparaadid, mis ei kuulu selle grupi ühegi teise rubriiki ja ei ole täpsemalt määratud nomenklatuuri mingi muu grupi (eelkõige grupid 84 ja 90) üheski rubriigis, juhul kui need ei ole välistatud käesoleva jao või grupi märkustega.
Selle rubriigi elektriseadmetel ja aparaatidel peab olema individuaalne funktsioon. Rubriigi 8479 seletuste individuaalse funktsiooniga masinaid ja mehaanilisi seadmeid käsitav sissejuhatus puudutab, arvestades erinevusi, ka selle rubriigi seadmeid ja aparaate.
Enamik selle rubriigi seadmeid kujutab endast elektrikaupade või osade (lambid, transformaatorid, drosselid, takistid) koosteid, mis töötavad täielikult elektriliselt. Kuid siia rubriiki kuuluvad ka elektrikaubad, mis sisaldavad mehaanilisi vahendeid eeldusel, et sellel vahendil on abistav osa masina või seadme elektrilise funktsiooni juures.“
8
HSi selgitavad märkused rubriigi 8479 kohta on sõnastatud järgmiselt:
„Selle rubriigi sisu on piiratud individuaalseid funktsioone täitvate masinate ja seadmetega, mis
[...]
c)
ei ole k.o. grupi üheski teises rubriigis klassifitseeritav, kuivõrd
[...]
1)
ükski rubriik ei kata seda viitega tema funktsioonidele, konstruktsioonile või tüübile;
[...]
Selle rubriigi seadmed erinevad masinate ja seadmete osadest jne, mida klassifitseeritakse vastavalt osade klassifitseerimise üldistele reeglitele, selle poolest, et neil on individuaalsed funktsioonid.
Selles seoses loetakse, et „individuaalseid funktsioone“ omavad:
A)
Mehaanilised seadmed […] mis saavad oma funktsioone täita eraldi ja sõltumata teistest masinatest või seadmetest. […]
B)
Mehaanilised seadised, mis ei ole võimelised oma funktsiooni täitma ilma, et nad oleksid monteeritud mõnele teisele masinale või seadmele, eeldusel et selle seadise funktsioon:
1)
erineb sellest, mida täidab masin või seade, millega ühendamiseks ta on ette nähtud ja
2°)
ei oma terviklikku ja eraldamatut osa põhimasina või -seadme operatsioonis.
[...]“.
9
HSi selgitavad märkused rubriigi 9405 kohta on sõnastatud järgmiselt:
„Siia rubriiki kuuluvad mujal nimetamata lampide, valgustite, sisevalgustusega siltide, valgustabloode jne äratuntavad osad. [...]
Eraldi esitatud elektriline varustus (näiteks lülitid, lambitoed, juhtmed, pistikud, trafod, starterid, ballast) siia ei kuulu (grupp 85).
[...]
Samuti ei kuulu siia:
[...]
h)
Elektrihõõglambid, gaaslahenduslambid (ka erinevates keerulistes kujudes torud nagu näiteks rullid, kirjad, figuurid, tähed jne) ja kaarlambid (rubriik 8539).
[...]“
KN
10
Euroopa Liitu imporditavate kaupade tolliotstarbel klassifitseerimist reguleerib KN, mis põhineb HS‑l.
11
Määruse nr 2658/87 – mida on muudetud nõukogu 31. jaanuari 2000. aasta määrusega (EÜ) nr 254/2000 (EÜT 2000, L 28, lk 16; ELT eriväljaanne 02/09, lk 357) – artikli 12 lõike 1 kohaselt võtab Euroopa Komisjon igal aastal määruse vormis vastu KNi täieliku variandi koos tollimaksumääradega, nagu see tuleneb Euroopa Liidu Nõukogu või komisjoni poolt vastu võetud meetmetest. Seda määrust kohaldatakse alates järgmise kalendriaasta 1. jaanuarist.
12
Põhikohtuasja asjaoludele, mis leidsid aset ajavahemikul 2008. aasta maist 2011. aasta märtsini, kohaldatavad KNi redaktsioonid tulenevad järjestikku komisjoni 20. septembri 2007. aasta määrusest (EÜ) nr 1214/2007 (ELT 2007, L 286, lk 1), komisjoni 19. septembri 2008. aasta määrusest (EÜ) nr 1031/2008 (ELT 2008, L 291, lk 1), komisjoni 30. septembri 2009. aasta määrusest (EÜ) nr 948/2009 (ELT 2009, L 287, lk 1) ja komisjoni 5. oktoobri 2010. aasta määrusest (EL) nr 861/2010 (ELT 2010, L 284, lk 1). Kõnealuste asjaolude osas tuleb tugineda KNi redaktsioonile, mis tuleneb määrusest nr 1214/2007, kuna neile asjaoludele kohaldatavate KNi sätete sõnastust hilisemad muudatused ei puuduta.
13
KNi esimeses osas on esitatud eelsätted. Selle osa I jao, mis sisaldab üldreegleid, A osas „Kaupade [KNi] klassifitseerimise üldreeglid“ on sätestatud:
„Kaupade klassifitseerimine [KNi] toimub järgmiste põhimõtete kohaselt.
1.
Jaotiste, kaubagruppide ja alamgruppide nimetused on antud suunaval eesmärgil; ametlik klassifitseerimine peab toimuma lähtuvalt rubriikide kirjeldustest ja vastavate jaotiste ja gruppide märkustest ning alljärgnevatest sätetest tingimusel, et need rubriigid või märkused ei näe ette muud.
[...]
4.
Kaubad, mida ei saa klassifitseerida vastavalt eespool nimetatud reeglitele, klassifitseeritakse rubriiki, milles kirjeldatakse nendega kõige sarnasemaid kaupu.
[...]
6.
Kaupade ametlik klassifitseerimine iga rubriigi alamrubriikidesse toimub nende alamrubriikide kirjelduste ja alamrubriikide kohta käivate märkuste põhjal, kasutades eespool toodud reegleid vajalike muudatustega ning arvestades, et omavahel on võrreldavad vaid sama taseme alamrubriigid. Selle reegli kohaldamisel kasutatakse ka vastavaid märkusi jaotiste ja gruppide kohta, kui kontekst ei nõua teisiti.“
14
KNi teises osas „Tollimaksude loend“ asub muu hulgas XVI jaotis, mille märkus 4 näeb ette:
„Kui masin, sealhulgas masinate kombinatsioon, koosneb eraldi (kas sõltumatutest või torustike, ülekandeseadmete, elektrikaablite või muude seadmete kaudu ühendatud) komponentidest, mis on mõeldud mõne grupi 84 või 85 rubriigis täpselt määratletud funktsiooni ühildatud täitmiseks, siis klassifitseeritakse masin tervikuna rubriiki, mis vastab sellele funktsioonile.“
15
KNi XVI jaotises asub grupp 85 „Elektrimasinad ja -seadmed, nende osad; helisalvestus- ja taasesitusseadmed, telepildi ja -heli salvestus- ja taasesitusseadmed, nende osad ja tarvikud“.
16
KNi grupi 85 märkus 8 näeb ette:
„Rubriikides 8541 ja 8542:
„Dioodid, transistorid jms pooljuhtseadised on pooljuhtseadised, mille töö põhineb nende takistuse muutumisel elektriväljas.
[...]
Selles märkuses määratletud toodete klassifitseerimisel on rubriigid 8541 ja 8542 ülimuslikud kõigi teiste nomenklatuurirubriikide ees, v.a rubriik 8523, kuhu need tooted võiksid oma funktsiooni järgi kuuluda.“
17
KNi grupi 85 märkus 9 näeb ette:
„Rubriigis 8548 tähistab termin kasutatud primaarelemendid, -patareid ja akud kõnealuseid tooteid, mida ei saa kasutada sellistena purunemise, katkestuse või tühjenemise tõttu või muul põhjusel ja mida pole võimalik uuesti laadida.“
18
KNi grupp 85 sisaldab järgmisi tariifirubriike:
„8539
Elektrihõõglambid ja gaaslahenduslambid (sh hermeetilised suundvalguslambid, ultraviolettlambid ja infrapunased lambid); kaarlambid
[...]
[...]
8541
Dioodid, transistorid jms pooljuhtseadised; valgustundlikud pooljuhtseadised (sh fotogalvaanilised elemendid, mooduliteks ühendatud või ühendamata, paneelideks monteeritud või monteerimata); valguskiirgusdioodid; kokku monteeritud piesoelektrilised kristallid
[...]
[...]
8543
Mujal selles grupis nimetamata elektriseadmed, mis täidavad iseseisvaid tööoperatsioone
[...]
[...]
8548
Primaarelementide, -patareide ja akude jäätmed ja jäägid; kasutatud primaarelemendid, -patareid ja akud; mujal selles grupis nimetamata elektrilised osad ja manused seadmetele ja aparaatidele
[...]“
19
KNi XX jaotises asub grupp 94 „Mööbel; madratsid, madratsialused, padjad ja muud täistopitud mööblilisandid; mujal nimetamata lambid ja valgustid; sisevalgustusega sildid, valgustablood jms; kokkupandavad ehitised“. See grupp sisaldab tariifirubriiki 9405, mis on sõnastatud järgmiselt:
„Mujal nimetamata lambid ja valgustid, sh prožektorid, ning nende osad; mujal nimetamata sisevalgustusega sildid, valgustablood jms, külgeühendatud valgusallikaga, ja nende detailid
[...]“
Põhikohtuasi ja eelotsuse küsimus
20
Ajavahemikul 2008. maist kuni 2011. aasta märtsini esitas Lemnis Lighting tollideklaratsioone LED‑lampide vabasse ringlusse lubamiseks.
21
LED‑lambid koosnevad mitmesugustest elektroonikakomponentidest, klaaskattest ja metallpesast. Armatuuri külge kinnitatuna on need ette nähtud ruumide valgustamiseks.
22
Üks elektroonilistest komponentidest on ruudukujuline trükkplaat (printed circuit board või PCB, edaspidi „PCB“), mille külje pikkus on 14 mm ja millele on kinnitatud 6 valgustkiirgavat dioodi (light emitting diodes, edaspidi „valgusdioodid“). Valgusdioodid muundavad vooluvõrgust pärineva elektrienergia nähtavaks valguseks, niipea kui elektrivool dioodi läbilaskesuunas läbib.
23
Valgusdioodidega PCBd ümbritseb klaaskuul. Lisaks on LED‑lampidel nn Edisoni keermega pesa, mille läbimõõt on 27 mm (E27‑pesa, edaspidi „pesa“). Selle abil saab LED‑lampe kinnitada armatuuri külge.
24
Valgusdioodid vajavad ühtlast varustamist elektrienergiaga. Seepärast on pesa ja PCB vahele paigutatud elektroonikakomponent, mille ülesanne on tasakaalustada vooluvõrgus esinevad voolukõikumised. Komponent sisaldab muu hulgas dioode, transistoreid, takistusi, kondensaatoreid, poole ja integraalskeeme.
25
Lemnis Lighting deklareeris LED‑lambid KNi alamrubriiki 8541 40 10 millele kehtib tollimaksumäär 0%.
26
Toll oli seisukohal, et LED‑lambid oleks tulnud klassifitseerida KNi alamrubriiki 8543 70 90 tollimaksumääraga 3,7%, ning saatis äriühingule Lemnis Lighting vastavad maksuteated.
27
Lemnis Lighting esitas selle klassifitseerimisotsuse peale vaide, mille toll jättis rahuldamata. Rahuldamata jätmise otsuse peale esitas Lemnis Lighting kaebuse Rechtbank te Haarlemile (esimese astme kohus Haarlemis, Madalmaad), kes leidis, et kaebus ei ole põhjendatud. Selle otsuse peale esitas Lemnis Lighting apellatsioonkaebuse Gerechtshof Amsterdamile (apellatsioonikohus Amsterdamis, Madalmaad).
28
Apellatsioonikohus leidis, et LED‑lambid võib KNi tõlgendamise üldreeglit 4 kohaldades klassifitseerida nomenklatuuri alamrubriiki 8539 22 90 tollimaksumääraga 2,7%, kuna LED‑lambid on kõige sarnasemad KNi rubriigis 8539 kirjeldatud hõõglampidega.
29
Toll esitas Gerechtshof Amsterdami (apellatsioonikohus Amsterdamis) otsuse peale kassatsioonkaebuse eelotsusetaotluse esitanud kohtule, Hoge Raad der Nederlandenile (Madalmaade kõrgeim kohus), ning Lemnis Lighting esitas sama otsuse peale vastukassatsioonkaebuse. Nimetatud kohtul on kahtlusi LED‑lampide tariifse klassifitseerimise suhtes.
30
Ta on nimelt seisukohal, et kuna KNi tõlgendamise üldreeglist 1 lähtudes ei saa tema arvates kohaldada KNi rubriike 8539, 8541 ega 8543, siis on küsimus selles, kas LED‑lampe saab klassifitseerida üldreeglite 2, 3 või ehk üldreegli 4 alusel. Kohus väidab lisaks, et kui LED‑lambid on „elektrilised osad ja manused seadmetele ja aparaatidele“ või „lambid ja valgustid ning nende osad“, tekib küsimus, kas need lambid kuuluvad vastavalt KNi rubriigi 8548 või 9405 alla.
31
Neil asjaoludel otsustas Hoge Raad der Nederlanden (Madalmaade kõrgeim kohus) menetluse peatada ja esitada Euroopa Kohtule järgmise eelotsuse küsimuse:
„Kas KNi rubriike 8539, 8541, 8543, 8548 ja 9405 tuleb tõlgendada nii, et sellised tooted nagu LED‑lambid, mis koosnevad valgusdioodidest ja muudest elektrilistest komponentidest ning klaaskattest ja Edisoni pesast ja mis on pärast valgustisse paigaldamist ette nähtud valguse andmiseks, tuleb klassifitseerida ühte nimetatud rubriikidest? Kui vastus on jaatav, siis millisesse nimetatud rubriiki tuleb tooted klassifitseerida? Kui vastus on eitav, siis millisesse teise rubriiki tuleb tooted klassifitseerida?“
Eelotsuse küsimuse analüüs
32
Oma küsimusega palub eelotsusetaotluse esitanud kohus sisuliselt selgitada, kas selline kaup nagu põhikohtuasjas kõne all olevad LED‑lambid tuleb klassifitseerida KNi rubriiki 8539, 8541, 8543, 8548 või 9405.
33
Sissejuhatuseks tuleb meenutada, et kui Euroopa Kohus on saanud eelotsusetaotluse tariifse klassifitseerimise küsimuses, on tema ülesanne kõnealuse kauba ise klassifitseerimise asemel pigem siseriiklikule kohtule nende kriteeriumide selgitamine, mille kohaldamine võimaldab viimasel selle kauba õigesti KNis klassifitseerida, seda enam, et Euroopa Kohtul ei pruugi olla kogu vajalikku asjakohast teavet. Seega on eelotsusetaotluse esitanud kohus klassifitseerimisotsuse tegemiseks igal juhul paremas olukorras (kohtuotsus, 12.6.2014, Lukoyl Neftohim Burgas, C‑330/13, EU:C:2014:1757, punkt 27 ja seal viidatud kohtupraktika).
34
Seega peab põhikohtuasjas kõnealused tooted klassifitseerima eelotsusetaotluse esitanud kohus, võttes arvesse Euroopa Kohtule esitatud küsimusele antavaid vastuseid.
35
Et anda eelotsusetaotluse esitanud kohtule tarvilik vastus, tuleb esmalt rõhutada, et nagu tuleneb käesoleva kohtuotsuse punktist 13, näevad KNi klassifitseerimise üldreeglid ette, et kaupade klassifitseerimine toimub lähtuvalt rubriikide kirjeldustest ning vastavate jaotiste ja gruppide märkustest, ning et jaotiste, kaubagruppide ja alamgruppide nimetused on antud üksnes suunaval eesmärgil.
36
Teisalt tuleb Euroopa Kohtu väljakujunenud praktika kohaselt õiguskindluse ja kontrolli hõlbustamise huvides kaupade tariifse klassifitseerimise otsustavat kriteeriumi üldiselt otsida nende kaupade objektiivsetest omadustest ja tunnustest, nagu need on määratletud KNi rubriigi ning jaotise või grupi märkuste sõnastuses (kohtuotsus, 12.6.2014, Lukoyl Neftohim Burgas, C‑330/13, EU:C:2014:1757, punkt 34 ja seal viidatud kohtupraktika).
37
Mis puutub HSi selgitavatesse märkustesse, siis tuleb lisada, et vaatamata sellele, et need ei ole õiguslikult siduvad, on need olulised vahendid tollitariifistiku ühetaolise kohaldamise tagamiseks ja sellisena annavad need asjakohaseid juhiseid selle tõlgendamiseks (kohtuotsus, 17.3.2016, Sonos Europe, C‑84/15, EU:C:2016:184, punkt 33 ja seal viidatud kohtupraktika).
38
Käesoleval juhul ei ole selliseid LED‑lampe, nagu on kõne all põhikohtuasjas, sõnaselgelt nimetatud KNi rubriikide 8539, 8541, 8548 ja 9405 sõnastuses ega ka KNi jaotiste või gruppide märkustes ega KNi või HSi selgitavates märkustes.
39
Siiski tuleb analüüsida, kas neid LED‑lampe saab klassifitseerida mõnesse nimetatud KNi rubriiki.
40
KNi rubriigi 8539 kohta tuleb märkida, et selle sõnastuse kohaselt kuuluvad siia rubriiki konkreetselt ja eranditult „elektrihõõglambid ja gaaslahenduslambid (sh hermeetilised suundvalguslambid, ultraviolettlambid ja infrapunased lambid); kaarlambid“. Seega hõlmab nimetatud rubriik üksnes lampe, mis kasutavad valguse tootmiseks teatavat tehnikat.
41
Põhikohtuasjas kõne all oleva kauba objektiivsed omadused ja tunnused ei vasta aga selle rubriigi sõnastusele. LED‑lambid kiirgavad nimelt valgust valgusdioodide abil, see tähendab kasutavad valguse andmiseks protsessi, mida KNi rubriik 8539 ei hõlma.
42
Järelikult ei saa selline kaup, nagu on kõne all põhikohtuasjas, kuuluda KNi rubriiki 8539.
43
KNi rubriigi 8541 kohta tuleb märkida, et siia kuuluvad muu hulgas „valguskiirgusdioodid“. Eelotsusetaotlusest ning Euroopa Kohtule esitatud seisukohtadest tuleneb, et LED‑lambid koosnevad kahtlemata sellistest dioodidest.
44
Siinkohal on oluline märkida, et HSi selgitavatest märkusest rubriigi 8541 kohta tuleneb, et siia rubriiki kuuluvad muu hulgas valgustkiirgavad dioodid või elektroluminestsentsdioodid, mis on seadised, mis muundavad elektrienergia nähtavaks, infrapunaseks või ultravioletseks valguseks. Neid kasutatakse juhtimissüsteemides andmete esitamiseks või ülekandmiseks.
45
Sellest nähtub, et KNi rubriik 8541 hõlmab valgusdioode, mis ei ole ühendatud muude elektrooniliste komponentidega. Tuleb aga tõdeda, et LED‑lambid ei koosne üksnes valgusdioodidest, vaid ka tervest hulgast muudest, nende tööks vajalikest komponentidest, nagu klaaskuul, PCB ja pesa.
46
Järelikult ei saa LED‑lambid kuuluda KNi rubriiki 8541.
47
KNi rubriigi 8548 kohta tuleb märkida, et sellega on muu hulgas hõlmatud „elektrilised osad ja manused seadmetele ja aparaatidele“.
48
Tuleb meenutada, et kuigi KNis ei ole esitatud mõiste „osad“ määratlust KNi rubriigi 8548 tähenduses, tuleneb siiski Euroopa Kohtu praktikast, mis puudutab KNi XVI jaotise gruppe 84 ja 85 ning XVIII jaotise gruppi 90, et mõiste „osad“ eeldab sellise terviku olemasolu, mille funktsioneerimise seisukohalt on need osad hädavajalikud. Selle kohtupraktika kohaselt ei piisa toote klassifitseerimiseks „osaks“ mainitud gruppide tähenduses sellest, kui tõendada, et ilma selle tooteta ei saa masin või seade täita ülesannet, mille jaoks see on mõeldud. Lisaks tuleb tõendada, et kõnealune toode on selle masina või seadme mehaanilise või elektroonilise toimimise eelduseks (kohtuotsus, 12.12.2013, HARK, C‑450/12, EU:C:2013:824, punkt 36 ja seal viidatud kohtupraktika).
49
Käesolevas asjas selgub eelotsusetaotluse esitanud kohtu tuvastatud faktilistest asjaoludest, et põhikohtuasjas kõne all olevaid LED‑lampe saab paigaldada armatuuri külge. Pealegi vajavad valgusdioodid ühtlast varustamist elektrienergiaga. Aga nagu komisjon oma kirjalikes seisukohtades märgib, ei sõltu valgusti mehaaniline ega elektrooniline toimimine LED‑lampide olemasolust, isegi kui ilma lampideta ei saa valgusti valgust kiirata.
50
Seega tuleb sedastada, et LED‑lamp ei ole armatuuri toimimiseks hädavajalik. Käesoleva otsuse punktis 47 viidatud Euroopa Kohtu praktikat silmas pidades ei saa selline lamp järelikult olla armatuuri „osa“ ega kuuluda seega KNi rubriiki 8548.
51
Lisaks ei ole LED‑lambid ka „lambid ja valgustid, sh prožektorid, ning nende osad“ KNi rubriigi 9405 tähenduses.
52
Ühise tollitariifistiku sidusa ja ühetaolise kohaldamise huvides tuleb nimelt mõistele „osad“ KNi rubriigi 9405 tähenduses anda samasugune määratlus kui see, mis tuleneb teisi KNi gruppe käsitlevast Euroopa Kohtu praktikast, mida on meenutatud käesoleva otsuse punktis 48.
53
Järelikult ei kuulu LED‑lambid KNi rubriiki 9405, kuna need ei ole selliste valgustite „osad“, mille toimimiseks need lambid on hädavajalikud, nagu tuleneb käesoleva otsuse punktidest 49 ja 50.
54
Mis puutub KNi rubriiki 8543, siis tuleneb selle rubriigi sõnastusest, et siia kuuluvad „mujal […] [KNi] grupis [85] nimetamata elektriseadmed, mis täidavad iseseisvaid tööoperatsioone“. Seega on kauba klassifitseerimine sellesse rubriiki mõeldav ainuüksi siis, kui seda ei ole võimalik klassifitseerida mõnda muusse grupi 85 rubriiki. Käesoleva kohtuotsuse punktidest 42, 46 ja 50 tuleneb aga, et nii see põhikohtuasjas on (vt analoogia alusel kohtuotsus, 25.2.2016, G. E. Security, C‑143/15, EU:C:2016:115, punkt 71).
55
Lisaks kohaldatakse KNi rubriiki 8543 vaid siis, kui elektriseade täidab iseseisvaid tööoperatsioone (vt kohtuotsus, 20.11.2014, Rohm Semiconductor, C‑66/13, EU:C:2014:2388, punkt 27).
56
HSi selgitavates märkustes rubriigi 8543 kohta on nimelt välja toodud, et selle rubriigi „elektriseadmetel ja aparaatidel“ peab olema individuaalne funktsioon. Ka on nendes märkustes öeldud, et enamik selle rubriigi seadmeid kujutab endast elektrikaupade või osade (lambid, transformaatorid, drosselid, takistid) koosteid, mis töötavad täielikult elektriliselt, kuid et siia rubriiki kuuluvad ka elektrikaubad, mis sisaldavad mehaanilisi vahendeid eeldusel, et sellel vahendil on abistav osa masina või seadme elektrilise funktsiooni juures. See punkt täpsustab lisaks, et rubriigi 8479 selgitava märkuse sätted individuaalse funktsiooniga masinate ja seadmete kohta on mutatis mutandis kohaldatavad HSi rubriiki 8543 kuuluvatele masinatele ja seadmetele.
57
Selle kohta täpsustavad rubriigi 8479 HSi selgitavad märkused esiteks, et see rubriik hõlmab individuaalseid funktsioone täitvaid masinaid ja seadmeid, mis ei ole HSi grupi 84 üheski teises rubriigis klassifitseeritavad, kuivõrd ükski rubriik ei kata seda viitega nende funktsioonidele, konstruktsioonile või tüübile, ja teiseks, et selle rubriigi seadmed erinevad masinate ja seadmete osadest, mida klassifitseeritakse osade klassifitseerimise üldiste reeglite kohaselt, selle poolest, et neil on individuaalne funktsioon.
58
Käesoleval juhul on LED‑lampidel valgustusfunktsioon. See funktsioon on neil tänu valgusdioodidele, mida läbib ühtlane elektrivool. Seejuures ei pea nimetatud lambid olema valgustusfunktsiooni täitmiseks tingimata ühendatud armatuuriga, kuna nende toimimiseks piisab elektrivoolust. LED‑lampidel on niisiis individuaalne funktsioon.
59
Eeltoodud kaalutlustest lähtuvalt tuleb esitatud küsimusele vastata, et KNi tuleb tõlgendada nii, et selline kaup nagu põhikohtuasjas kõne all olevad LED‑lambid tuleb klassifitseerida KNi rubriiki 8543, kui eelotsusetaotluse esitanud kohtu poolt talle teada olevatele faktilistele asjaoludele antavast hinnangust ei tulene teisiti.
Kohtukulud
60
Kuna põhikohtuasja poolte jaoks on käesolev menetlus eelotsusetaotluse esitanud kohtus pooleli oleva asja üks staadium, otsustab kohtukulude jaotuse siseriiklik kohus. Euroopa Kohtule seisukohtade esitamisega seotud kulusid, välja arvatud poolte kohtukulud, ei hüvitata.
Esitatud põhjendustest lähtudes Euroopa Kohus (kümnes koda) otsustab:
Nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta I lisas (muudetud komisjoni 20. septembri 2007. aasta määrusega (EÜ) nr 1214/2007) sisalduvat kombineeritud nomenklatuuri tuleb tõlgendada nii, et selline kaup nagu põhikohtuasjas kõne all olevad valgusdioodlambid tuleb klassifitseerida nomenklatuuri rubriiki 8543, kui eelotsusetaotluse esitanud kohtu poolt talle teada olevatele faktilistele asjaoludele antavast hinnangust ei tulene teisiti.
Allkirjad
(
*1
)	* Kohtumenetluse keel: hollandi.